A BIZOTTSÁG 1037/2007/EK RENDELETE
(2007. augusztus 29.)
egyes vadon élő állat- és növényfajok példányai Közösségbe történő behozatalának felfüggesztéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (1) és különösen annak 19. cikke (2) bekezdésére,
a Tudományos Felülvizsgálati Csoporttal folytatott konzultációt követően,
mivel:
(1)
A 338/97/EK rendelet 4. cikkének (6) bekezdése úgy rendelkezik, hogy a Bizottság az említett bekezdés a)-d) pontjában megállapított feltételekkel összhangban korlátozhatja egyes fajok Közösségbe történő behozatalát. A vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendelet végrehajtására vonatkozó részletes szabályok megállapításáról szóló, 2006. május 4-i 865/2006/EK bizottsági rendelet (2) végrehajtási rendelkezéseket állapít meg e korlátozásokra vonatkozóan.
(2)
Az egyes vadon élő állat- és növényfajok példányainak a Közösségbe történő behozatalának felfüggesztéséről szóló, 2003. február 25-i 349/2003/EK bizottsági rendelet (3) meghatározza azoknak a fajoknak a jegyzékét, amelyeknek fel van függesztve a Közösségbe történő behozatala.
(3)
Tekintettel arra, hogy az Európai Unió 2007. január 1-jén 27 tagállamra bővült, az említett jegyzékből valamennyi olyan felfüggesztést törölni kell, amely az új tagállamokból származó fajokra vonatkozik.
(4)
Naprakész információk alapján a Tudományos Felülvizsgálati Csoport arra a következtetésre jutott, hogy a 338/97/EK rendelet A. és B. mellékletében felsorolt egyes fajok természetvédelmi helyzetét súlyosan veszélyezteti, ha egyes származási országokból a Közösségbe történő behozataluk nem kerül felfüggesztésre. Ezért a következő fajok behozatalát fel kell függeszteni: Capra falconeri Üzbegisztánból (vadásztrófeák); Manis temminckii a Kongói Demokratikus Köztársaságból; Hieraaetus ayresii, Polemaetus bellicosus, Sagittarius serpentarius, Poicephalus gulielmi, Glaucidium perlatum, Scotopelia bouvieri és Chamaeleo montium Kamerunból; Torgos tracheliotus Kamerunból és Szudánból; Coracopsis vasa Madagaszkárból; Otus leucotis Guineából; Geochelone sulcata Togóból (fogságban felnevelt példányok); Pelochelys cantorii, Hippocampus barbouri, H. comes, H. histrix és H. spinosissimus Indonéziából; Strombus gigas Grenadából; Agaricia agaricites Haitiból; Platygyra sinensis Tongából; Dendrobium bellatulum, D. wardianum és Phalaenopsis parishii Vietnamból.
(5)
A Tudományos Felülvizsgálati Csoport a legfrissebb rendelkezésre álló információk alapján arra a következtetésre jutott, hogy a következő fajok Közösségbe történő behozatalát nem szükséges a továbbiakban felfüggeszteni: Kinixys erosa Togóból; Phelsuma minuthi és Furcifer pardalis (fogságban felnevelt példányok) Madagaszkárból; Chamaeleo gracilis (farok nélkül mérve 8 cm-nél rövidebb, fogságban felnevelt példányok), Chamaeleo senegalensis (farok nélkül mérve 6 cm-nél rövidebb, fogságban felnevelt példányok) és Varanus exanthematicus (35 cm-nél rövidebb, fogságban felnevelt példányok) Togóból; Strombus gigas Antigua és Barbudából, Barbadosból, a Dominikai Közösségből és Trinidad és Tobagóból; Galanthus nivalis Bulgáriából; Pericopsis elata a Kongói Köztársaságból és a Közép-afrikai Köztársaságból; Ophrys insectifera, O. sphegodes, Orchis papilionacea és O. simia Romániából.
(6)
Sor került konzultációra azon fajok származás szerinti országaival, amelyek Közösségbe történő behozatalára e rendelet alapján új korlátozások vonatkoznak.
(7)
Mindezeknek megfelelően módosítani kell azon fajok jegyzékét, amelyeknek Közösségbe történő behozatala fel van függesztve. A korábbi nagyszámú módosítás miatt, az egyértelműség érdekében a 349/2003/EK rendelet helyett újat kell elfogadni.
(8)
Az e rendeletben előírt intézkedések összhangban vannak a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
A 865/2006/EK rendelet 71. cikkében előírt feltételekkel a Bizottság felfüggeszti az e rendelet mellékletében felsorolt vadon élő állat- és növényfajok példányainak Közösségbe történő behozatalát.
2. cikk
A 349/2003/EK rendelet hatályát veszti.
A hatályon kívül helyezett rendeletre való hivatkozásokat e rendeletre való hivatkozásként kell értelmezni.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. augusztus 29-én.